Man beseer in valskermsweef-ongelukReddingswerkers by lugmaghelikopter wat die man bygestaan het. Foto: Netcare 911 ŉ 45-jarige man is Maandag ernstig beseer in ŉ valskermsweef-ongeluk in die Bulwer-omgewing, wes van Pietermaritzburg in KwaZulu-Natal. Volgens Athlenda Mathe, woordvoerder van Netcare 911, het die man in die moeilikheid beland toe sy valskerm inmekaargevou het terwyl hy gesweef het. Hy het op ŉ berg in die Boston-omgewing te lande gekom. “Netcare 911 het saam met lugmagbeamptes van Durban, die provinsiale nooddienste en ŉ private reddingsdiens na die afgeleë gebied gevlieg,” het Mathe gesê. Die man is op die toneel gestabiliseer en met ŉ lugmaghelikopter na ŉ hospitaal geneem vir verdere behandeling.